شەفەق
نیوز/ تیمەیل رزگارکردن، ئمڕوو دووشەممە، لە مینەکردن کەسەیلیگ بیسەروشوین لەدویای
ئەو ئاگر گەورە وەردەوامن، ک دویەکە لە ناوچەی وەزیریە لە بەغداد پایتەخت هیز گرد.
کامیرایل
مۆبایل ڤیدیۆیل فرەیگ لەبان سۆشیال میدیا بڵاو کردن، ک نشان ئەو هەمکەی ویرانی و زیڕە
دان لەو ئاگر گەپە ک لەناو ئەمار بوون بڵویزە کرد، و تا وەخت دیریگ لە دویەشەو، تیمەیل
ئاگرکپەوکردن دەرقەتی نەهاتن.
دویەشەو وەڕیەوبەرایەتی وەرگری شارستانی ئەرا
ئاژانس شەفەق نیوز وت: کۆتا ئامار رویداو ئاگرەگە رەسیە ٣٢ زەخمدار، ک لیوا کازم بۆهان
وەڕیەوبەر گشتی وەرگری شارستانی و ئەفسەریگ وە پلەی لیوا، و بڕیگ لە ئەفسەر و ئەندامەیل
لەناوی تویش چەوسیان و تاسیان هاتنە، وتیش: هیمان مینەکردن بیسەروشوینەیل وەردەوامە.
سەرچەوەیگ ئەمنی، شەوەکی ئمڕوو، ئەرا ئاژانس
شەفەق نیوز وت: تیمەیل وەرگری شارستانی وەردەوامن لە مینەکردن بیسەروشوینەیل لەناو
ژیرزەوی بینا رمیایەگەی وەزیریە، وەکارهاوردن ئامێرەیل هەسکردن و رزگارکردن سەنگین
و سووک ئەرا لاوردن رمیاگ بینا سزیایەگە لەناوچەی وەزیریە.
دیاری کرد ک وەچەودیەیلیگ وتنە نزیکەی ١٠ تا
١١ کەس هانە ژیرزەمینەی ئەو بینا، و دووپات کرد ک مینەکردن ئەو کەسەیلە لەو شوینە وەردەوامە،
باوجی تا مەوقەی نویسین ئی خەوەرە کەسیگیان پەیا نەویە.
